Гүзәл Ирек ҡыҙы Күгәрсен районы Мәҡсүт ауылында тыуһа ла, йәш ярымға тиклем Үргеһаҙҙағы олаталарында йәшәй. Бик күп шәхестәр сыҡҡан ул ауылдың әлеге көндә бөтөп барыуы борсой Гүзәлде. Ҡартатаһының өйө буш тора хәҙер. Сәғиҙә Нәжметдин ҡыҙы Көнкүреш хеҙмәтләндереү комбинатына мөдир итеп ҡуйылған һәм йәй буйы велосипед менән Үргеһаҙҙан Мәҡсүткә, йәш ярымлыҡ Гүзәлде олатай-әләсәй ҡарамағына ҡалдырып, йөрөп эшләгән. Көҙ, торлаҡ биргәс, ике ҡатлы йорттағы бер бүлмәле фатирға күсенәләр. Бәләкәстәр – Марсель ағаһы менән Гүзәл – икәүләп кенә өйҙә ҡала. Аҙаҡ балаларҙы ҡарашырға Маһинур өләсәһе күсеп килә. «Бәләкәй саҡта ательеға алып барһалар, тәҙрә төбөндә уйнап ултырғаным хәтерҙә. Шуға тегеү эше ҡаныма һеңгән. Өләсәйемдең дә теге донъяға киткәнсе ҡулынан энәһе төшмәне. Сантиметр, линейка тигәнде белмәне, бармағы менән кешене үлсәй ҙә күлдәк тегә лә бирә торғайны. Һәр кемдең үлсәмен нисек иҫендә тотҡандыр...» – ти ул, аптырап.